**KONVENCIJA O USTANOVITVI EVROPSKEGA ZDRUŽENJA ZA TERITORIALNO SODELOVANJE KRAS-CARSO Z OMEJENO ODGOVORNOSTJO (EZTS KRAS-CARSO)**

**PREAMBULA**

* Na podlagi Uredbe (ES) št. 1082/2006 Evropskega parlamenta in Sveta z dne 5. julija 2006 o ustanovitvi evropskega združenja za teritorialno sodelovanje (EZTS), (UL L št. 210 z dne 31. 7. 2006, str. 19), zadnjič spremenjene z Uredbo (EU) št. 1302/2013 Evropskega parlamenta in Sveta z dne 17. decembra 2013 o spremembi Uredbe (ES) št. 1082/2006 o ustanovitvi evropskega združenja za teritorialno sodelovanje (EZTS), kar zadeva razjasnitev, poenostavitev in izboljšanje ustanavljanja in delovanja takih združenj (UL L št. 347 z dne 20. 12. 2013, str. 303), (v nadaljnjem besedilu: Uredba 1082/2006/ES);
* na podlagi Uredbe o izvajanju Uredbe o ustanovitvi evropskega združenja za teritorialno sodelovanje (Uradni list RS, št. 24/15) (v nadaljnjem besedilu: Uredba);
* na podlagi Zakona Republike Italije št. 88/2009, poglavje III, z dne 7. julija 2009 o izvajanju Uredbe (ES) št. 1082/2006 o ustanovitvi evropskega združenja za teritorialno sodelovanje (EZTS);
* na podlagi Zakona o ratifikaciji Evropske okvirne konvencije o čezmejnem sodelovanju teritorialnih skupnosti ali oblasti (Uradni list RS – Mednarodne pogodbe, št. 8/03) ;
* ob upoštevanju porazdelitve pristojnosti v skladu z notranjim pravom Republike Slovenije in Republike Italije ter omejitev in obveznosti, ki jih določata mednarodno in evropsko pravo;
* ob upoštevanju tesnih zgodovinskih, socialnih, gospodarskih in kulturnih vezi ter odnosov med prebivalci občin in potrebe po oblikovanju strategij in pobud za usklajeno upravljanje prostora na skupnih interesnih področjih;
* ob upoštevanju interesa za uresničevanje skupnih čezmejnih pobud v okviru evropskih programov čezmejnega sodelovanja;
* zavedajoč se lastne odgovornosti v procesu evropske integracije znotraj razširjene Evrope, zlasti pri povezovanju narodov;
* v želji, da bi okrepili izmenjave in sodelovanje na skupnih interesnih področjih ter s tem vzpostavili nov okvir sodelovanja;
* v upanju, da bomo na ta način dosegli večjo usklajenost pri doseganju skupnih ciljev in da bomo oblikovali skupne strategije, modele multilateralnega sodelovanja ter skupno politiko, katere bomo lahko izvajali s pomočjo programov evropskega teritorialnega sodelovanja, pa tudi s pomočjo strukturnih skladov ter ostalih pobud, ki so usmerjene h krepitvi gospodarske in socialne kohezije na tem območju;
* EZTS bo v projektih in ostalih dejavnostih sodeloval z vsemi ustanovami, ki bodo imele skupen interes za trajnostni razvoj Matičnega Krasa. Če se izkaže za smiselno in potrebno, se lahko te ustanove naknadno včlanijo v EZTS .

**1. člen**

**(Ustanovitev in članice EZTS)**

Ob upoštevanju preambule in 8. člena Uredbe (ES) št. 1082/2006 podpisnice tega sporazuma izjavljajo, da želijo ustanoviti evropsko združenje za teritorialno sodelovanje, poimenovano »Evropsko združenje za teritorialno sodelovanje Kras-Carso z omejeno odgovornostjo« s krajšim nazivom »EZTS Kras-Carso« (v nadaljevanju: EZTS), v obliki neprofitnega javnega zavoda s statusom pravne osebe.

Ustanoviteljice EZTS so:

* Občina Divača (Republika Slovenija),
* Comune di Doberdò del Lago / Občina Doberdob (Republika Italija),
* Comune di Duino Aurisina / Občina Devin Nabrežina (Republika Italija),
* Comune di Fogliano Redipuglia (Republika Italija),
* Občina Hrpelje-Kozina (Republika Slovenija),
* Občina Komen (Republika Slovenija),
* Občina Miren-Kostanjevica (Republika Slovenija),
* Comune di Monfalcone (Republika Italija),
* Comune di Monrupino / Občina Repentabor (Republika Italija),
* Comune di Ronchi dei Legionari (Republika Italija),
* Comune di Sagrado (Republika Italija),
* Comune di San Dorligo della Valle / Občina Dolina (Republika Italija),
* Comune di Muggia/Milje (Republika Italija),
* Comune di Savogna s'Isonzo / Občina Sovodnje ob Soči (Republika Italija),
* Občina Sežana (Republika Slovenija),
* Comune di Sgonico / Občina Zgonik (Republika Italija),
* Comune di Trieste (Republika Italija).

**2. člen**

**(Včlanitev in način delovanja)**

Članica mora za vključitev v EZTS na podlagi 4. člena Uredbe 1082/2006/ES, 7. in 8. člena Uredbe izpolnjevati predvidene pogoje.

Način delovanja EZTS ureja statut, ki ga sprejmejo članice soglasno.

Za spremembo konvencije se upošteva 7., 8. in 9. člen Uredbe 1082/2006/ES.

V dejavnosti EZTS se lahko, z namenom uresničevanja ciljev, ki so navedeni v 7. členu te konvencije, kot pridruženi partnerji vključujejo tudi druge organizacije, na podlagi pisne prošnje o kateri odloča skupščina in posebnega sporazuma sklenjenega z direktorjem EZTS.

Pridruženi partnerji lahko nastopajo na podlagi dogovorjenih rednih materialnih, kadrovskih ali finančnih prispevkov za EZTS in sodelujejo v stalnih in začasnih odborih EZTS.

Za delovna razmerja v EZTS se uporablja delovno pravo, ki velja v Republiki Sloveniji za javne zavode.

**3. člen**

**(Geografski obseg)**

Geografsko območje EZTS zajema razširjeno območje Matičnega Krasa, ki vključuje tudi čezmejni geopark Kras-Carso. V Republiki Sloveniji celotna območja občin Divača, Hrpelje-Kozina, Komen, Miren-Kostanjevica in Sežana, v Republiki Italiji pa območja občin Doberdò del Lago / Doberdob, Duino Aurisina / Devin Nabrežina, Fogliano Redipuglia, Monfalcone, Monrupino / Repentabor, Ronchi dei Legionari, Sagrado, San Dorligo della Valle / Dolina, Muggia/Milje, Savogna d'Isonzo / Sovodnje ob Soči, Sgonico / Zgonik, Trieste.

**4. člen**

**(Sedež)**

EZTS se skladno s 1. točko 4. člena Uredbe ustanovi kot javni zavod in ima sedež v Republiki Sloveniji v prostorih bivšega mejnega prehoda Lipica, Republika Slovenija, na naslovu Lipica 25, 6210 Sežana.

Sprememba sedeža v okviru tega člena se šteje za spremembo konvencije. O njej odloča skupščina.

**5. člen**

**(Organizacija EZTS)**

Organi EZTS so:

* skupščina;
* direktor,
* stalni in začasni odbori,
* nadzorni svet.

Skupščina skladno s to konvencijo na predlog direktorja imenuje člane stalnih in začasnih odborov.

**6. člen**

**(Dejavnost EZTS)**

EZTS je registriran in izvaja naslednje dejavnosti, skladno s šifrantom standardne klasifikacije dejavnosti:

|  |  |
| --- | --- |
| C18.120 | Drugo tiskanje |
| C18.130 | Priprava za tisk in objavo |
| C18.200 | Razmnoževanje posnetih nosilcev zapisa |
| G46.190 | Nespecializirano posredništvo pri prodaji raznovrstnih izdelkov |
| G47.190 | Druga trgovina na drobno v nespecializiranih prodajalnah |
| G47.890 | Trgovina na drobno na stojnicah in tržnicah z drugim blagom |
| G47.910 | Trgovina na drobno po pošti ali po internetu |
| G47.990 | Druga trgovina na drobno zunaj prodajaln, stojnic in tržnic |
| H49.310 | Mestni in primestni kopenski potniški promet |
| I55.201 | Počitniški domovi in letovišča |
| I55.202 | Turistične kmetije s sobami |
| I55.203 | Oddajanje zasebnih sob gostom |
| I55.204 | Planinski domovi in mladinska prenočišča |
| I55.209 | Druge nastanitve za krajši čas |
| I55.300 | Dejavnost avtokampov, taborov |
| I55.900 | Dejavnost dijaških in študentskih domov ter druge nastanitve |
| I56.104 | Začasni gostinski obrati |
| I56.210 | Priložnostna priprava in dostava jedi |
| I56.300 | Strežba pijač |
| J58.110 | Izdajanje knjig |
| J58.130 | Izdajanje časopisov |
| J58.140 | Izdajanje revij in druge periodike |
| J58.190 | Drugo založništvo |
| J59.110 | Produkcija filmov, video filmov, televizijskih oddaj |
| J59.120 | Post produkcijske dejavnosti pri izdelavi filmov, video filmov, televizijskih oddaj |
| J59.130 | Distribucija filmov, video filmov, televizijskih oddaj |
| J59.200 | Snemanje in izdajanje zvočnih zapisov in muzikalij |
| J63.110 | Obdelava podatkov in s tem povezane dejavnosti |
| J63.120 | Obratovanje spletnih portalov |
| J63.910 | Dejavnost tiskovnih agencij |
| J63.990 | Drugo informiranje |
| K64.990 | Drugje nerazvrščene dejavnosti finančnih storitev, razen zavarovalništva in dejavnosti pokojninskih skladov |
| L68.200 | Oddajanje in obratovanje lastnih ali najetih nepremičnin |
| L68.320 | Upravljanje nepremičnin za plačilo ali po pogodbi |
| M70.100 | Dejavnost uprav podjetij |
| M70.210 | Dejavnost stikov z javnostjo |
| M70.220 | Drugo podjetniško in poslovno svetovanje |
| M72.110 | Raziskovalna in razvojna dejavnost na področju biotehnologije |
| M72.190 | Raziskovalna in razvojna dejavnost na drugih področjih naravoslovja in tehnologije |
| M72.200 | Raziskovalna in razvojna dejavnost na področju družboslovja in humanistike |
| M73.110 | Dejavnost oglaševalskih agencij |
| M73.120 | Posredovanje oglaševalskega prostora |
| M73.200 | Raziskovanje trga in javnega mnenja |
| M74.200 | Fotografska dejavnost |
| M74.300 | Prevajanje in tolmačenje |
| M74.900 | Drugje nerazvrščene strokovne in tehnične dejavnosti |
| N77.110 | Dajanje lahkih motornih vozil v najem in zakup |
| N77.210 | Dajanje športne opreme v najem in zakup |
| N77.290 | Dajanje drugih izdelkov za široko rabo v najem in zakup |
| N77.390 | Dajanje drugih strojev, naprav in opredmetenih sredstev v najem in zakup |
| N77.400 | Dajanje pravic uporabe intelektualne lastnine v zakup, razen avtorsko zaščitenih del |
| N79.110 | Dejavnost potovalnih agencij |
| N79.120 | Dejavnost organizatorjev potovanj |
| N79.900 | Rezervacije in druge s potovanji povezane dejavnosti |
| N82.190 | Fotokopiranje, priprava dokumentov in druge posamične pisarniške dejavnosti |
| N82.300 | Organiziranje razstav, sejmov, srečanj |
| N82.990 | Drugje nerazvrščene spremljajoče dejavnosti za poslovanje |
| P85.510 | Izobraževanje, izpopolnjevanje in usposabljanje na področju športa in rekreacije |
| P85.520 | Izobraževanje, izpopolnjevanje in usposabljanje na področju kulture in umetnosti |
| P85.590 | Drugje nerazvrščeno izobraževanje, izpopolnjevanje in usposabljanje |
| P85.600 | Pomožne dejavnosti za izobraževanje |
| R90.020 | Spremljajoče dejavnosti za umetniško uprizarjanje |
| R90.040 | Obratovanje objektov za kulturne prireditve |
| R91.011 | Dejavnost knjižnic |
| R91.012 | Dejavnost arhivov |
| R91.020 | Dejavnost muzejev |
| R91.030 | Varstvo kulturne dediščine |
| R91.040 | Dejavnost botaničnih in živalskih vrtov, varstvo naravnih vrednot |
| R93.110 | Obratovanje športnih objektov |
| R93.210 | Dejavnost zabaviščnih parkov |
| R93.29 | Drugje nerazvrščene dejavnosti za prosti čas |
| S94.110 | Dejavnost poslovnih in delodajalskih združenj |
| S94.999 | Dejavnost drugje nerazvrščenih članskih organizacij |

Seznam dejavnosti se lahko razširi z odločitvijo skupščine.

**7. člen**

**(Cilji EZTS)**

EZTS zasleduje naslednje cilje:

* ohranjanje in varovanje geoloških in drugih naravnih virov, kulture in kulturne dediščine na območju njegovih članic s ciljem ohranjanja identitete Krasa ter izvajanja preventivnih ukrepov za zaščito pred požari v naravnem okolju;
* krepitev gospodarskega razvoja območja članic EZTS, preko trajnostnega turizma in spodbujanje procesov zelenega prehoda;
* spodbujanje in podpiranje teritorialnega sodelovanja na vseh področjih, ki so vezana na regionalni razvoj in na krepitev teritorialne, gospodarske ter socialne kohezije.

Pri zasledovanju ciljev mora EZTS upoštevati tudi druge organizacije, ki se bodo lahko v bodoče včlanile v EZTS kot nove članice ali bodo kot pridruženi partnerji z EZTS sklenili poseben sporazum o sodelovanju.

**8. člen**

**(Naloge EZTS)**

Glavna naloga EZTS je izvajanje programov teritorialnega sodelovanja ali projektov, ki jih sofinancirajo Evropska skupnost in drugi finančni mehanizmi.

Splošne naloge EZTS:

* spodbuja blaginjo in izboljšanje kakovosti življenja prebivalcev na območju EZTS;
* spodbuja ohranjanje delovnih mest in razvoj novih podjetniških idej in posledično tudi novih zaposlitev,
* krepi zavedanje o prednosti teritorialnega sodelovanja z namenom povečanja gospodarske in socialne kohezije na območju EZTS, o strateški vlogi čezmejnega/mednarodnega sodelovanja in o vlogi, ki jo bodo lahko v tem kontekstu imele članice EZTS;
* jamči ustrezen pretok informacij in podatkov ter obvešča javnost o doseženih rezultatih in opravljenih dejavnostih;
* podpira in ščiti interese ter potrebe območja EZTS pri sprejemanju odločitev Evropske skupnosti na področju regionalnih in področnih politik v institucionalnem okviru Evropske skupnosti in v okviru njenih postopkov;
* zagotavlja in podpira usklajevanje, dialog, politične razprave, skupne strategije za upravljanje čezmejnega območja in njihovo koherentnost, enostavnejšo izvedbo skupnih projektov in boljše sodelovanje na vseh področjih, ki so pomembna za harmoničen razvoj prostora;
* zagotavlja dialog in konfrontacijo pri prostorskem načrtovanju in varovanju okolja na območju EZTS;
* podpira razvoj trajnostnega turizma na omenjenem območju s skupno promocijo prostora ter njegovih naravnih in kulturnih virov;
* podpira širjenje kulture in zavedanja o kulturni in naravni dediščini kot nujnega sredstva za medsebojno spoznavanje in spoštovanje;
* spodbuja, oblikuje in izvaja projekte teritorialnega sodelovanja;
* zastopa želje in interese EZTS pri regionalnih, nacionalnih in drugih ustanovah;
* zastopa interese območja vseh članic EZTS v državah EU in v evropskih institucijah;
* išče in upravlja z razpoložljivimi finančnimi viri;
* pristopa v organe, društva in mreže v skladu s cilji EZTS;
* upravlja operativne programe v okviru evropskega teritorialnega sodelovanja;
* izvaja druge naloge, ki prispevajo k uresničevanju zastavljenih ciljev v skladu z evropsko zakonodajo, notranjim pravom, ki ureja EZTS, in z državno zakonodajo članic;
* v okviru zastavljenih ciljev izvaja druge specifične naloge, programe in projekte, za katere je ali ni predvidena finančna podpora Evropske skupnosti.

Specifična naloga EZTS je upravljanje Geoparka Kras-Carso, in sicer:

1. ohranjanje in varovanje geoloških in drugih naravnih virov in kulturne dediščine na območju geoparka Kras-Carso s ciljem ohranjanja identitete Krasa oziroma natančneje:

* administrativno upravljanje območja geoparka Kras-Carso;
* dopolnitev in razvoj ponudb, povezanih z geološkimi zanimivostmi in drugo naravno  ter kulturno in nesnovno dediščino Krasa;
* podpora ukrepom za ohranjanje in varovanje naravnih virov in biodiverzitete;
* predlaganje in izvajanje ukrepov za preventivno varovanje pred požari v naravnem okolju;
* sodelovanje z različnimi strokovnimi deležniki in širšo javnostjo z namenom participativnega razvoja geoparka Kras-Carso;
* promoviranje geoparka Kras-Carso ter informiranje in obveščanje strokovne in širše javnosti;
* razvoj in izvajanje izobraževalnih vsebin, vključno z organizacijo in spremljanjem prireditev za (šolsko) mladino preko vsebin in ukrepov geoparka Kras-Carso.

1. krepitev gospodarskega razvoja območja geoparka Kras-Carso, preko trajnostnega turizma in spodbujanje procesov zelenega prehoda, oziroma v sklopu tega natančneje:

* vzpostavitev, ohranjanje, optimizacija in upravljanje informacijskih centrov, drugih geoloških, zgodovinskih in kulturnih turističnih točk in infrastrukture ter materialna in nematerialna podpora upravljanju znamenitosti;
* izkoriščanje potencialov obnovljivih virov energije in podpora ukrepom za izboljšanje energetske učinkovitosti;
* organiziranje prireditev na temo geoparka Kras-Carso;
* ustanovitev, ohranjanje, izboljšanje in oprema tematskih, izletniških in kolesarskih poti, športnih, fitnes in doživljajskih zanimivosti ter druge infrastrukture za sonaravni turizem, vključno z zagotovitvijo pravnih pogojev;
* usklajevanje in promocija turistične ponudbe v sodelovanju s turističnimi ustanovami;
* spodbujanje in mrežno povezovanje geoloških ponudb z regionalnimi kulinaričnimi ponudbami;
* vzpostavitev in organiziranje skupine usposobljenih vodnikov za vodenje po čezmejnem geoparku Kras-Carso;
* spodbujanje trajnostne večmodalne mobilnosti in uporabe javnega prevoza tako za potrebe lokalnih prebivalcev kot obiskovalcev;
* sodelovanje v UNESCO Globalni mreži geoparkov.

V kolikor ena ali več ustanoviteljic geoparka Kras-Carso ni hkrati tudi članica EZTS, lahko z EZTS sklenejo poseben sporazum o sodelovanju v čezmejnem geoparku, da bi lahko samo za ta namen koristile storitve, financiranje in dejavnosti tudi na svojem ozemlju.

Specifična naloga EZTS je tudi strateško usklajevanje politik na skupnem območju EZTS, na področju kot na primer:

* upravljanje, izvajanje in posodabljanje infrastruktur, transporta, mobilnosti in logistike;
* usklajevanje politike javnega prevoza s skupnim/usklajenim upravljanjem prevoznih storitev;
* upravljanje intermodalnih logističnih terminalov in druge logistične infrastrukture;
* koriščenje in upravljanje lokalnih energetskih virov;
* oblikovanje skupnega energetskega načrta;
* oblikovanje skupnih posegov tudi na drugih področjih, ki so usmerjena h krepitvi ekonomske in socialne kohezije.

Naloge EZTS bodo natančneje opredeljene v (več)letnem programu dela, pri čemer se upošteva obstoječi upravljavski načrt geoparka. EZTS bo naloge izvajal skladno s specifičnimi projekti in določili vsebinskih težišč za območje vsake članice EZTS.

V primeru kolizije interesov med posameznimi cilji imajo prednost tisti, ki zagotavljajo trajnosten in vzdržen razvoj območja, ki ga pokriva EZTS.

**9. člen**

**(Trajanje)**

EZTS je ustanovljen za nedoločen čas.

**10. člen**

**(Prenehanje delovanja EZTS)**

EZTS lahko preneha delovati, ko so izpolnjeni cilji, zaradi katerih je bil ustanovljen ali na zahtevo katere koli od članic po postopku, določenem v tej konvenciji, kot tudi iz razlogov, navedenih v 14. členu Uredbe 1082/2006/ES.

Zahtevo za prenehanje delovanja EZTS lahko članice vložijo kadarkoli, s tem da zagotovijo nemoteno izvedbo projektov oziroma programov, ki so v teku, na način, da se nobeni od članic ne povzroči kakršnakoli škoda.

Ob prenehanju delovanja EZTS se v smislu 12. člena Uredbe 1082/2006/ES določi deleže posameznih članic za morebitno pokrivanje dolgov oziroma delitev presežkov.

Vsa določila o prenehanju delovanja EZTS na predlog skupščine sprejemajo članice soglasno.

**11. člen**

**(Izstop članic)**

Članica izgubi status članice:

* če poda priporočeno pisno izstopno izjavo predsedniku;
* v primeru prenehanja delovanja EZTS;
* v primeru takšnih dejanj članice, ki bi utegnila škodovati podobi in dejavnostim EZTS.

Vsa določila o izstopu posamezne članice na predlog skupščine sprejemajo članice soglasno.

V primeru, da posamezna članica želi izstopiti iz EZTS in preostale članice ocenijo, da prenehanje delovanja EZTS ni smiselno, mora članica poravnati vse obveznosti do EZTS in njen izstop ne sme ogroziti izvedbe projektov oziroma programov, ki so v teku, na način, da bi bila kateri od članic povzročena kakršna koli škoda.

**12. člen**

**(Veljavno pravo in sistem finančnega nadzora)**

Upravljanje in delovanje EZTS ureja Uredba 1082/2006/ES, Uredba in zakonodaja Republike Slovenije, ki ureja zavode,

Za upravni, finančni in računski nadzor delovanja EZTS veljajo zakonska določila Republike Slovenije.

Poslovanje in smotrno porabo javnih sredstev preverja Računsko sodišče Republike Slovenije.

V primeru, da EZTS uporabi sredstva Unije, se za finančni nadzor teh sredstev uporabljajo določbe predpisov, ki urejajo izvajanje postopkov pri porabi sredstev Unije v Republiki Sloveniji.

**13. člen**

**(Pravni red)**

Za reševanje sporov veljata zakonodaji Evropske Unije in Republike Slovenije po 14. točki 1. člena Uredbe (EU) št. 1302/2013 oziroma člena 15 Uredbe (ES) št. 1082/2006.

Članice EZTS si bodo prizadevale reševati spore po mirni poti. Če to ne bo možno, je pristojno krajevno sodišče.

**14. člen**

**(Odgovornost)**

EZTS je odgovorno za svoje dolgove kakršne koli vrste. V kolikor so sredstva EZTS nezadostna za izpolnitev njegovih obveznosti, članice nosijo odgovornost za dolgove EZTS kakršne koli narave, s tem da je delež vsake članice določen v sorazmerju z njenim prispevkom v skladu z 12. čl. Statuta..

**15. člen**

**(Sprejetje konvencije)**

Članice soglasno sprejmejo to konvencijo in jo objavijo v skladu z Uredbo 1082/2006/ES, z Uredbo, z italijanskim Zakonom št. 88/2009 z dne 7. julija 2009, z 2699. členom in nadaljnjimi členi italijanskega Civilnega zakonika.  Konvencija stopi v veljavo po sprejetju na vladah RS in IT in objavi v Uradnem listu RS, ki jo naroči Občina Sežana.

|  |  |
| --- | --- |
| Kraj in datum:\_\_\_\_\_\_\_\_\_\_\_\_\_    **OBČINA DIVAČA**    Županja:  ALENKA ŠTRUCL DOVGAN | Kraj in datum:\_\_\_\_\_\_\_\_\_\_\_\_\_  **COMUNE DI DOBERDÒ DEL LAGO /**  **OBČINA DOBERDOB**  Župan:  FABIO VIZINTIN |
| Kraj in datum:\_\_\_\_\_\_\_\_\_\_\_\_\_  **COMUNE DI DUINO AURISINA  /**  **OBČINA DEVIN NABREŽINA**  Župan:  IGOR GABROVEC | Kraj in datum:\_\_\_\_\_\_\_\_\_\_\_\_\_  **COMUNE DI FOGLIANO REDIPUGLIA**    Županja:  CRISTIANA PISANO |
| Kraj in datum:\_\_\_\_\_\_\_\_\_\_\_\_\_  **OBČINA HRPELJE-KOZINA**    Županja:  SAŠA LIKAVEC SVETELŠEK | Kraj in datum:\_\_\_\_\_\_\_\_\_\_\_\_\_  **OBČINA KOMEN**    Župan:  ERIK MODIC |
| Kraj in datum:\_\_\_\_\_\_\_\_\_\_\_\_\_  **OBČINA MIREN-KOSTANJEVICA**    Župan:  MAURICIJ HUMAR | Kraj in datum:\_\_\_\_\_\_\_\_\_\_\_\_\_  **COMUNE DI MONFALCONE**    Županja:  ANNA MARIA CISINT |
| Kraj in datum:\_\_\_\_\_\_\_\_\_\_\_\_\_  **COMUNE DI MONRUPINO /**  **OBČINA REPENTABOR**  Županja:  TANJA KOSMINA | Kraj in datum:\_\_\_\_\_\_\_\_\_\_\_\_\_  **COMUNE DI RONCHI DEI LEGIONARI**    Župan:  MAURO BENVENUTO |
| Kraj in datum:\_\_\_\_\_\_\_\_\_\_\_\_\_  **COMUNE DI SAGRADO**    Župan:  MARCO VITTORI | Kraj in datum:\_\_\_\_\_\_\_\_\_\_\_\_\_  **COMUNE DI SAN DORLIGO DELLA VALLE / OBČINA DOLINA**  Župan:  SANDY KLUN |
| Kraj in datum:\_\_\_\_\_\_\_\_\_\_\_\_\_  **COMUNE DI MUGGIA/MILJE**    Župan:  PAOLO POLIDORI | Kraj in datum:\_\_\_\_\_\_\_\_\_\_\_\_\_  **COMUNE DI SAVOGNA D'ISONZO / OBČINA SOVODNJE OB SOČI**  Župan:  LUCA PISK |
| Kraj in datum:\_\_\_\_\_\_\_\_\_\_\_\_\_  **OBČINA SEŽANA**    Župan:  ANDREJ SILA | Kraj in datum:\_\_\_\_\_\_\_\_\_\_\_\_\_  **COMUNE DI SGONICO / OBČINA ZGONIK**  Županja:  MONICA HROVATIN |
| Kraj in datum:\_\_\_\_\_\_\_\_\_\_\_\_\_  **COMUNE DI TRIESTE**    Župan:  ROBERTO DIPIAZZA |  |